Национална олимпиада по география
Националната олимпиада по география е ученическа олимпиада в 2 възрастови групи: младша (до 7-и клас) и старша (до 12-и клас). Участници в международни състезания са само представители на старшата възраст. Организатор на олимпиадата е Министерството на образованието и науката. Олимпиадата се провежда всяка година като преминава през общински, областни и национални кръгове. Олимпиадата е приемник на Националното състезание по география.

Състезания в България

2003 – 2004 

 2003 – Първото Национално състезание по география се провежда в София и е спечелено от представителя на Стара Загора Димитър Желев. Второ място е за Павел Нанков от София, трето за Павлин Николов от Добрич.
 2004 – Второто Национално състезание по география се провежда в София и победител е Ивац Георгиев от София, а втори остава Димитър Желев от Стара Загора, трети е Павел Нанков от София.

2005 – 2012 

 2005 – През 2005 година Националното състезание по география получава статут на Национална олимпиада по география от министъра на образованието и науката. Състезанието се провежда в Ямбол. Олимпидата печели Павел Нанков, втори остава Ивац Георгиев.
 2006 – На 29 и 30 април 2006 в София се провежда Втората Национална олимпиада по география. Първо място заема Благой Георгиев от Пловдив, втори е Павел Вълчев от Габрово, а трети е Виктор Чаушев от София.
 2007 – На 28 и 29 април се провежда финалния кръг във Велико Търново. На първо място завършва Иван Ганев от Велико Търново, на второ Константин Иванов от София, а на трето Илиян Караджов от Стара Загора.
 2008 – На 9,10 и 11 май се провежда IV национална олимпиада по география в Кърджали. На първо място в младша възрастова група (VI-VII клас) се класира Йоан Митов от Бургас, на второ – Емилян Минков от София, на трето – Недко Недков от Елин Пелин, на четвърто – Стефан Пелев от Русе. В старша възрастова група (VIII-XII клас) първо място заема Коста Шатров от Бургас, второ – Марин Бакърджиев от Казанлък, а трето – Младен Бербатов от София.
 2009 – От 10 до 12 април V национална олимпиада по география и икономика се провежда в Несебър. В старша възрастова група на първо място завършва Коста Шатров от Бургас, на второ – Илия Тамбураджиев от София, на трето – Панайот Костов от Казанлък, на четвърто – Коста Кючуков от Попинци, на пето – Преслава Пенева от Попово, на шесто – Илия Димитров от София, а на седмо – Марин Бакърджиев от Казанлък. На първо място в младша възрастова група се класира Никола Джаков от Русе, на второ – Габриела Хинкова от София, а на трето – Даниел Господинов от Димитровград.
 2010 – От 23 до 25 април се провежда VI национална олимпиада по география и икономика в Сливен. В младша възраст победител е Даниел Господинов от Димитровград, втори е Апостол Савов от Плевен, трети – Пламен Ангелов от Добрич. В старша възраст първи е Коста Шатров от Бургас, втори е Илия Димитров от София, трети – Владимир Самуилов от Крумовград, четвърти – Владимир Венков от Велико Търново, пети – Илия Тамбураджиев от София, шести – Коста Кючуков – Попинци, седмо – Марин Стефанов Бакърджиев – Стара Загора
 2011 – От 15 до 17 април се провежда VІІ национална олимпиада по география и икономика в Благоевград.
 2012 – От 4 до 6 май се провежда VІІІ национална олимпиада по география и икономика в Плевен.

Учебна 2012-2014 
2013 – От 26 до 28 април се провежда ІХ национална олимпиада по география и икономика в Русе.

Учебна 2013-2014 
2014 – От 25 до 27 април се провежда Х национална олимпиада по география и икономика в Ямбол.

Учебна 2014-2015 

2015 – От 1 до 3 май се провежда ХІ национална олимпиада по география и икономика във Враца. Информация за класирането: сайт на МОН – www.mon.bg

Международно представяне 
 2003 – Първите трима в класирането на Националното състезание по география за тази година (Димитър Желев, Павел Нанков, Павлин Николов) представят България на Световното първенство по география за ученици, организирано от американското списание National Geographic в Тампа, Флорида, САЩ. Макар и дебютант, отборът заема почетното пето място след отборите на САЩ, Германия, Франция и Русия.
 2004 – Първите четирима от Националното състезание по география за тази година (Ивац Георгиев, Димитър Желев, Павел Нанков, Павел Вълчев) представят България на Световна учениническа олимпиада, организирана от Световната географска асоциация в град Гдиня, Република Полша. На състезанието Павел Нанков печели сребърен медал в индивидуалната надпревара.
 2005 – Нито един от класиралите се на финалите не отговаря на възрастовите изисквания. Направен е допълнителен кръг, при който се определя отбор (Николай Андонов, Стилян Гребеничарски и Цветелина Янчева) за първенството на National Geographic в Будапеща, Унгария. Отборът заема едно от последните места.
 2006 – След проведен допълнителен кръг по английски език се сформира отбор от 4 души (Благой Георгиев, Виктор Чаушев, Ивац Георгиев и Васил Стоицев). Българският отбор участва на Световна учениническа олимпиада, организирана от Световната географска асоциация в град Брисбейн, Австралия. Васил Стоицев печели бронзов медал.
 2007 – Отборът на България зае престижното 4-то място на първенството на National Geographic в Сан Диего, Калифорния, САЩ, след представителите на домакините от Северна Америка – САЩ, Канада и Мексико. Капитан на отбора е Коста Шатров от Бургас, а другите двама участници в националния отбор са Марин Бакърджиев от Казанлък и Младен Бербатов от София.
 2009 – Българският национален отбор се класира на 8-о място на шампионата на National Geographic в Мексико сити, Мексико. В състава на отбора са Ивайло Тотев от Габрово (капитан), Илия Димитров от София и Петър Пенев от Велико Търново.
 2010 – След проведен допълнителен кръг по английски език се сформира отбор от 4 души (Коста Шатров от Бургас, Марин Бакърджиев от Казанлък, Владимир Венков от Велико Търново и Илия Тамбураджиев от София). Българският отбор участва на Световна учениническа олимпиада, организирана от Световната географска асоциация в град Тайпе, Тайван. Едва 0,3 десети не достигат на Коста Шатров за бронзов медал.
 2011 – Българският национален отбор се класира на предпоследното 16-о място на шампионата на National Geographic в Сан Франциско, САЩ. В състава на отбора са Ивайло Димитров от Кресна, Фахредин Фахредин от Разград и Николай Николов от Кърджали.
 2012 Няма информация от Министерството на образованието.
 2013 Няма информация от Министерството на образованието.
 2014 – След проведен допълнителен кръг по английски език се сформира отбор от 4 души (Михаела Цветкова от Монтана – учаща в НПМГ София, Калин Димитров от Самоков, Даниел Господинов от Димитровград и Димитър Димитров от Бургас). След като обаче Михаела Цветкова се отказва от участие, на нейно място идва друг ученик от НПМГ – Борислав Дочев. Българският отбор участва на Световната учениническа олимпиада, организирана от Световната географска асоциация в град Краков, Полша. Не е спечелен нито един медал.
 2015 – След проведен допълнителен кръг по английски език се сформира отбор от 4 души (Калина Анастасова от Варна, Даниел Господинов от Димитровград, Борис Кирилов от Дупница – учащ в НГДЕК София, и Ивайло Стоянов от Видин). Българският отбор участва на Световната учениническа олимпиада, организирана от Световната географска асоциация в град Твер, Русия. Няколко десети не достигат на Ивайло Стоянов за бронзов медал.
 2016 – След проведен допълнителен кръг по английски език в нов формат се сформира отбор от 4 души (Кристиан Йорданов от Варна, Апостол Савов от Плевен, Велизар Бъчваров от Пловдив и Борислав Борисов от София – учащ в ППМГ Ботевград). По-късно Кристиан Йорданов се отказва от участие и на негово място се явява Ваня Стойчева от Силистра. Българският отбор участва на Световната учениническа олимпиада, организирана от Световната географска асоциация в град Пекин, Китай. Спечелени са два бронзови медала – от Велизар Бъчваров и Апостол Савов.
 2017 – След проведен допълнителен кръг по английски език се сформира отбор от 4 души (Велизар Бъчваров от Пловдив, Михаил Михайлов от Варна, Светослав Йорданов от Шумен и Димитър Петров от Добрич). Българският отбор участва на Световната учениническа олимпиада, организирана от Световната географска асоциация в град Белград, Сърбия. Никой не успява да спечели медал.
 2018 – След проведен допълнителен кръг по английски език се сформира отбор от 4 души (Калина Анастасова и Дилян Пенев от Варна, Борислав Борисов от София - вече учащ в НПМГ, и Станислав Христов от Бургас). Българският отбор участва на Световната учениническа олимпиада, организирана от Световната географска асоциация в град Квебек Сити, Канада. Отборът остава без спечелен медал.
 2019 – След проведен допълнителен кръг по английски език се сформира отбор от 4 души, който участва на Световната учениническа олимпиада, организирана от Световната географска асоциация в град Хонконг, Китай. Със сребърни медали завършват Дилян Пенев от Варна и Стефан Иванов от Бургас, а за достойното представяне на отбора допринасят Теодор Костов от Варна и Антонио Георгиев от Благоевград.
 2021 – заради здравната ситуация през 2020 г. олимпиадата в град Истанбул, Турция е отменена за следващата година, като впоследствие става ясно, че тя ще се проведе онлайн. След проведен допълнителен кръг по английски език се сформира отбор от 4 души, който участва на Онлайн световната учениническа олимпиада, организирана от Световната географска асоциация и домакините от турска страна. На тази олимпиада Българският национален отбор за първи път успява да спечели медали и от четиримата си участници, като завоюва и първия си златен медал в лицето на Теодор Костов от Варна. Със сребърни медали се окичват Антонио Георгиев от Благоевград и Даниел Димитров от Варна, а с бронз завършва Атанас Иванов от НПМГ София.

Национална комисия по география 
Националната комисия по география е организационен орган, сформиращ се със заповед на министъра на образованието и науката. Той определя регламента и етапите на олимпиадата, подготвя въпросите и организира самото провеждане на олимпиадата. От създаването на олимпиадата до 2010 председател на комисията е проф. д-р Румен Пенин, преподавател в катедра „Ландшафтознание и опазване на природната среда“ към ГГФ на СУ. От 2011 е назначен нов състав на комисията и нов председател в лицето на доц. д-р Александър Сарафов, преподавател в катедра „Ландшафтознание и опазване на природната среда“ към ГГФ на СУ. През 2017 за председател на комисията е избрана доц. д-р Вера Николова, преподавател в катедра „География на туризма“ към ГГФ на СУ.

Източници 

олимпиада
География